王禹偁
金吾
金吾河朔人，事郡在贱列。
攀附周世宗，龙飞起鱼鳖。
委质向圣朝，积功取旄钺。
所在肆贪残，乘时恃勋伐。
皇家平金陵，九江聚遗孽。
弥年城乃陷，不使鸡犬活。
老小数千人，一怒尽流血。
三惑无不具，五福何尝缺。
晚年得执金，富贵居朝阙。
娱乐有清商，康强无白发。
享年六十九，固不为夭折。
考终北牖下，手足全启发。
子孙十数人，解珮就衰絰。
赠典颇优崇，视朝为之辍。
哀荣既如是，报应何足说。
责簿李广死，赐剑武安灭。
侥幸过古人，况无大功烈。
福善与祸淫，斯言仅虚设。
吁嗟为儒者，寒饿守名节。
五十朝大夫，龙锺头似雪。
无故不杀羊，礼文安可越。
何况宾祀间，贫苦无羊杀。